Lars "Lasse" Nilsson forstærker med øjeblikkelig virkning AaB-offensiven. Svenskeren med to landskampe på cv'et er hentet i franske St. Etienne på en lejekontrakt uden option. Sportsdirektør Lynge Jakobsen er yderst tilfreds med tilgangen af den svenske forward. - Det er en optimal løsning for os efter det hurtige salg af Rade Prica i sidste uge. Lars er en anden type end Rade, men jeg er helt sikker på, at han vil vise sig som et stort aktiv for vores offensiv, siger sportsdirektøren. 26-årige Lars Nilsson har tidligere optrådt for blandt andet IK Brage, IF Elfsborg og Heerenveen. I tiden i Heerenveen blev det til 22 mål i 76 kampe, inden han i sommeren 2007 blev solgt til St. Etienne for et større transferbeløb. Lars Nilsson er lejet indtil den 30. juni 2008, og kommer til at optræde med trøje nummer 10. Han træner med AaB's trup første gang i dag kl. 10.

Opsummering:
Den nordjyske SAS-Ligaklub har med øjeblikkelig virkning lejet den svenske angriber fra dags dato indtil 30. juni. Lars Nilsson skal fylde hullet ud efter Rade Prica, som for nyligt blev solgt til Sunderland